昭君出塞行
作者：劉才邵
朝代：宋

paragraphs: 曉鐘傳箭金門開，翠裘玉几高崔嵬。
蕃官膜拜領天語，玉顔忍涙青娥摧。
塵昏金翠風鬟亂，琵琶難寫重重怨。
回望秦關煙霧深，心魂暗逐么絃斷。
大閹當國國勢卑，坐致匈奴輒輕漢。
請婚薦女不自慚，畫師微罪翻深按。
雖然責賂變真質，卻爲宫中去尤物。
正似渠成秦利厚，反間之辜宜特宥。
漢皇儻有帝王資，盡戮姦諛賞延壽。